
A felnőttkori ADHD tüneteinek jelentősége egyetemi hallgatók mindennapjaiban: A mentális egészségük és tanulmányi kihívásaik tükrében

Kulcsszavak: felnőttkori ADHD; közösségimédia-függőség; lemorzsolódás; perfekcionizmus; halogatás
Bevezetés: Az ADHD felnőttkori megjelenése egyre gyakoribb a köztudatban és tudományos körökben, viszont a diagnosztikai nehézségek és a heterogén tüneti kép miatt hosszú folyamat felismerése és azonosítása. A fiatal felnőttkorral járó nehézségek mellett ez az állapot hajlamosító tényező lehet bizonyos viselkedések kialakulására, mint a perfekcionizmus, halogatás vagy közösségimédia-függőség. Kutatásunkban a felnőttkori ADHD kapcsolatát vizsgáljuk az egyetemi lemorzsolódással és egyéb mentális egészséget meghatározó jellemzőkkel.

Módszerek: Keresztmetszeti kutatásunkban 557 magyarországi felsőoktatásban résztvevő fiatal felnőtt vett részt (átlagéletkor: 22,04 év; 78,6% nő). A résztvevők egy magyar nyelvű online kérdőívcsomagot tölthettek ki, mely 8 kérdőívet tartalmazott. A kérdőívek az ADHD rizikó, halogatás, perfekcionizmus, közösségimédia-függőség, ego kimerülés, vitális kimerülés, negatív megítéléstől való félelem és az egyetemi lemorzsolódás témaköreit tartalmazták.

Eredmények: A korrelációelemzés szerint az ADHD tünetek pozitív, erős összefüggést mutatnak az ego kimerüléssel (r = 0,59, p < 0,01), a figyelemhiányos tünetek pedig a közösségimédia-függőséggel (r = 0,40, p < 0,01) és a lemorzsolódási intencióval (r = 0,31, p < 0,01). A klaszterelemzés megerősítette ezeket az összefüggéseket, a magas ADHD pontszámmal rendelkező hallgatók egy csoportba kerültek és magasabb pontszámot értek el a passzív halogatást, közösségimédia-függőséget és lemorzsolódást mérő skálákon, de alacsony pontszámot az aktív halogatást mérő skálán.

Megbeszélés: A kutatás eredményei alapján az ADHD tüneteket mutató hallgatók különböznek a halogatás, lemorzsolódás, közösségimédia-használat, perfekcionizmus és kimerülés területein a tüneteket nem mutató társaikkal szemben. Az aktív halogatás védőfaktorként jelent meg kutatásunkban, viszont a magasabb szintű közösségimédia-használat, a passzív halogatás, az ego kimerülés és a negatív megítéléstől való félelem rizikótényezőknek bizonyultak az egyetemi lemorzsolódás és az ADHD kapcsolatában.



